สคร.1 เชียงใหม่ เตือนประชาชนช่วงนี้ระวังป่วยด้วยโรคไข้เลือดออก
นายแพทย์สุเมธ องค์วรรณดี ผู้อำนวยการสำนักงานป้องกันควบคุมโรคที่ 1 เชียงใหม่  เปิดเผยว่า สถานการณ์โรคไข้เลือดออกในปี 2564 ภาพรวมทั้งประเทศ ตั้งแต่วันที่ 1  มกราคม -1 กันยายน 2564 พบผู้ป่วยไข้เลือดออกแล้วจำนวน 6,485 ราย เสียชีวิต 6 ราย  พบมากที่สุดในกลุ่มอายุ 5-14 ปี รองลงมา อายุ 15-24 ปี ปัจจัยที่ส่งผลต่อการเสียชีวิตของผู้ป่วยโรคไข้เลือดออกที่สำคัญ ได้แก่ ได้รับการวินิจฉัยล่าช้า รวมถึงมีแหล่งเพาะพันธุ์ยุงลายบริเวณที่พักอาศัยและช่วงนี้เป็นช่วงฤดูฝน  ซึ่งเป็นฤดูกาลระบาดของโรคไข้เลือดออก กลุ่มที่ติดเชื้อโรคไข้เลือดออกและเสี่ยงต่อการเสียชีวิตส่วนใหญ่ได้แก่ กลุ่มผู้สูงอายุ กลุ่มผู้ที่มีโรคประจำตัวเรื้อรังและกลุ่มเด็กที่มีน้ำหนักเกินเกณฑ์ นอกจากนี้ หากผู้ป่วยโควิด-19 ติดเชื้อโรคไข้เลือดออกร่วมด้วย จะทำให้อาการทรุดหนักได้อย่างรวดเร็วและอาจเสียชีวิตได้ขอแนะนำประชาชนให้ดูแลสุขภาพของตนเองและคนในครอบครัว หากมีอาการสงสัยที่อาจจะป่วยเป็นโรคไข้เลือดออก ได้แก่ ไข้สูง ปวดเมื่อยตัว ปวดกระบอกตา หรือโรคติดต่อนำโดยยุงลายอื่นๆ ให้เข้ารับการวินิจฉัยที่ สถานพยาบาลใกล้บ้าน ไม่ควรซื้อยามารับประทานเอง เช่น ยาแอสไพริน ยาไอบูโพรเฟน เพราะอาจทำให้เลือดออกมากขึ้น  อีกทั้งควรเพิ่มการสำรวจและกำจัดแหล่งเพาะพันธุ์ยุงลายที่เป็นพาหะนำโรค โดยเน้นมาตรการ “3 เก็บ ป้องกัน 3 โรค” คือ  เก็บบ้าน ไม่ให้มีมุมอับทึบเป็นที่เกาะพักของยุง ล้างคว่ำภาชนะและเปลี่ยนน้ำในกระถางหรือแจกันทุกสัปดาห์   เก็บขยะ เศษภาชนะต่างๆ ไม่ให้เป็นแหล่งเพาะพันธุ์ยุง  และเก็บน้ำ ปิดฝาภาชนะใส่น้ำให้มิดชิด ป้องกันยุงลายวางไข่และเน้นการป้องกันไม่ให้ยุงกัด โดยทายากันยุงและนอนในมุ้ง  หากต้องการสอบถามข้อมูลเพิ่มเติมสอบถามได้ที่ สายด่วนกรมควบคุมโรค โทร.1422